Fravær og Konfirmasjon

# **Ofte stilte spørsmål:**

* Hvilke krav kan stilles til fremmøte til undervisning/leir for å kunne konfirmeres.
* Kan man nekte noen konfirmasjon?
* Hva sier Departementet?

**Noen menigheter opplever i økende grad konfirmanter som unnlater å møte opp** til undervisningen, eller foreldre/konfirmanter som melder avbud til konfirmantleir på grunn av feriereiser osv. Noen steder med sommerleir er leirene ofte er så tett opp til selve konfirmasjonsdagen at det ikke er praktisk mulig å ta igjen den undervisningen man har gått glipp av.

**Konfirmasjon er ingen lovfestet rett i Norge**. Å stå til konfirmasjon er et valg den enkelte ungdom tar. Det forventes at konfirmantene deltar på det tilbudet menigheten har i forbindelse med konfirmasjonen.

**Planverket** (ved plan for trosopplæring) stiller krav til at alle konfirmanter skal få et tilbud på minimum 60 timer som skal gi en helhetlig oversikt over og et møte med troens innholds-, praksis og felleskaps-dimensjoner. Dette er vedtatt på Kirkemøtet. Konfirmantplanen inngår i menighetens lokale trosopplæringsplan. Menighetenes plan vedtas av menighetsrådet og godkjennes av biskopen. Menighetsrådet har ansvar for plan for konfirmasjonstiden og retningslinjer rundt deltagelse på konfirmasjon. Sokneprest/kateket har ansvar for at konfirmasjonstiden arrangeres og gjennomføres.

**Departementet uttaler til dette spørsmålet at:** *Alminnelige bestemmelser for konfirmasjon i gudstjenesteboken omtaler opplæringen i konfirmasjonstiden og NOU 2000:26 ”…til et åpent liv i tro og tillit” har med noe omtale av konfirmasjon. Det sies ikke noe om vilkår for å utelukke fra konfirmasjon. Vi har uttalt oss om betaling og konfirmasjon, og det skal være mulig å bli konfirmert uten å måtte betale for det. Dette innebærer at det ikke kan stilles vilkår om leir.*

*Dersom det skal kunne være aktuelt å utelukke en konfirmant fra konfirmasjon må det antagelig bero på en klar avtale som er inngått ved begynnelsen av konfirmasjonstiden.*

**Det anbefales at man ved påmelding har et sett med «regler» som setter klare rammer for hva konfirmasjonstiden er og ikke er. Der kan det beskrives hva menigheten forplikter seg på i forhold til konfirmasjonstiden – og hva som er konfirmantens og de foresattes plikter. Her kan man putte inn en beskrivelse av hva som er «tillatt» fravær og konsekvensene av å utebli fra undervisningen.**

Menigheten bør ha en ordning for å registrere fravær. Det bør være en praksis med å gi tilbud om ekstra opplegg, slik at de som ikke har mulighet til å delta på grunn av sykdom eller lignende kan ta igjen det forsømte.

**Se eget vedlegg for eksempler på avtaler/regler.**